**Κυριακή μετά τα Φώτα**

**Σύναξη εκτοπισμένων κατοίκων της Ενορίας Αγίου Λουκά Λευκωσίας**

**(08/01/2016)**

Την Κυριακή 08 Ιανουαρίου 2016, τελέσθηκε ο Όρθρος και η Θεία Λειτουργία στον Ιερό Ναό Αγίου Νικολάου Λυκαβηττού. Στον Εκκλησιασμό παρευρέθηκαν οι εκτοπισμένοι, από το 1958, της Ενορίας του Αγίου Λουκά στην εντός των τειχών πόλη της Λευκωσίας.

Της Θείας Λειτουργίας προέστη ο Θεοφιλέστατος Επίσκοπος Μεσαορίας κ. Γρηγόριος, πλαισιούμενος από τον προϊστάμενο του Ιερού Ναού, πρωτοπρεσβύτερο π. Πέτρο Παπαϊωάννου και τον Διάκονο π. Ανδρέα Ματέι.

Στον λόγο του, ο Επίσκοπος αναφέρθηκε στην σημερινή Ευαγγελική περικοπή. Τόνισε ότι ο Κύριος ημών Ιησούς Χριστός αρχίζει το κήρυγμά του προτρέποντας εις μετάνοια, ώστε να επιτευχθεί η Βασιλεία του Θεού: «**μετανοεῖτε˙ ἤγγικε γὰρ ἡ βασιλεία τῶν οὐρανῶν**». Η μετάνοια, αποτελεί τη βάση της πνευματικής ζωής και κατ’ επέκταση της σωτηρίας και τούτο διότι συνδέεται στενά με την θεία Χάρη. Σε αυτό το σημείο, αναφέρθηκε και στον Ιωάννη τον Πρόδρομο, ο οποίος είχε ένα κοινό σημείο με τον Κύριο, την προτροπή, το κήρυγμα για μετάνοια. Επιπλέον, αναφέρθηκε στον Προφήτη Ησαΐα, ο οποίος προανήγγειλε τον Χριστό ως φως των λαών που βρισκόταν στο σκοτάδι, λέγοντας· «Τοῖς καθημένοις ἐν χώρᾳ καί σκιᾷ θανάτου φῶς ἀνέτειλεν αὐτοῖς».

Τόνισε, ότι κανένα άνθρωπο δεν πρέπει να περιθωριοποιούμε και να υποτιμούμε γιατί, σύμφωνα με τον λόγο του Κυρίου «αἱ τελῶναι καὶ αἱ πόρναι προάγουσιν ὑμᾶς εἰς τὴν βασιλείαν τοῦ Θεοῦ».  Εάν ο αμαρτωλός βρίσκεται σε συνεχή μετάνοια, αυτόν θα αναγνωρίσει ο Κύριος εν τη Βασιλεία Του και όχι αν έπραξε κάποιο αμάρτημα, αλλά εάν μετανόησε.

Υπογράμμισε ο Επίσκοπος Μεσαορίας ότι σκοπός του ανθρώπου είναι να μετανοεί συνεχώς και αυτό μας το υποδεικνύει ο ίδιος ο Χριστός στη σημερινή Ευαγγελική περικοπή. Επίσης, αναφέρθηκε στη φράση της Αγίας Γραφής **«ἡ βασιλεία τῶν οὐρανῶν βιάζεται, καί βιασταί ἀρπάζουσιν αὐτήν».** Η βία που προτείνει ο Κύριος μας είναι βία που δεν γκρεμίζει και ισοπεδώνει, αλλά βία που οικοδομεί και στερεώνει εν Χριστώ τον άνθρωπο. Η βία αυτή είναι το πνευματικό όπλο που βοηθά τους αγωνιστές και ταπεινούς να ανεβαίνουν εις τις υψηλές κορυφές της αρετής. Ο Μέγας Βασίλειος μας προτρέπει λέγοντάς μας, αν θέλουμε να αρπάξουμε την Βασιλεία του Θεού, πρέπει να γίνουμε «βιασταί» με αγώνα και υπομονή.

Εν κατακλείδι, ο Μεσαορίας Γρηγόριος επεξήγησε το περιεχόμενο της Αγίας Αναφοράς στη Θεία Λειτουργία, της οποίας είναι το επίκεντρο και η καρδιά, καθώς και την αξία της για την οντολογική συμμετοχή των πιστών στο Μυστήριο της Θείας Ευχαριστίας.

Ο Θεοφιλέστατος στο τέλος της θείας Λειτουργίας ευλόγησε την παραδοσιακή Βασιλόπιττα και ευχήθηκε σε όλους έτη πολλά και ευτυχισμένη και ειρηνική η νέα χρονιά.

Στη συνέχεια, ο Μεσαορίας Γρηγόριος, τέλεσε τα ιερά Μνημόσυνα, των Αϊ Λουκατητών εφημερίων π. Κορνηλίου και π. Μιχαήλ, διδασκάλων, ευεργετών και των Εκκλησιαστικών Επιτρόπων, μεταξύ αυτών και του μακαριστού Δημητρίου Ιερωνυμίδη, ο οποίος ήταν ο τελευταίος Επίτροπος της Εκκλησίας του Αγίου Λουκά Λευκωσίας το 1958 και κατόπιν Επίτροπος στον Άγιο Νικόλαο Λυκαβηττού.

Τέλος, ο Επίσκοπος Μεσαορίας, ευχαρίστησε τον Προϊστάμενο, π. Πέτρο και την Εκκλησιαστική Επιτροπή του Ιερού Ναού για την φιλοξενία της συνάξεως των των εκτοπισμένων αδελφών μας της Ενορίας Αγίου Λουκά της εντός των τειχών Λευκωσίας.

Προτού αναχωρήσουν από τον Ναό, τόσο ο Επίσκοπος και οι Εκκλησιαστικοί Επίτροποι του Αγίου Λουκά Λευκωσίας, προσέφεραν στην κυρία που βρήκε το φλουρί, την εικόνα του Ιησού Χριστού και ένα βιβλίο ως ευλογία από τον Επίσκοπο Μεσαορίας.

Ραφαήλ Μισιαούλης

Φοιτητής Θεολογίας ΑΠΘ